Author: Stefka Indzhova
Last saved by: Neli Ivanova

ВЪТРЕШНИ ПРАВИЛА ЗА РАБОТА НА
КОМИСИЯ „УПРАВЛЕНИЕ НА СОБСТВЕНОСТТА“ КЪМ ПЛЕНУМА НА ВИСШИЯ СЪДЕБЕН СЪВЕТ
I.Общи положения
Чл. 1. С тези правила се определя организацията и дейността на постоянната комисия „Управление на собствеността“ към Пленума на Висшия съдебен съвет /ПВСС/, наречена по-долу „Комисията”.
	Чл. 2. Комисията подпомага ПВСС при осъществяване на дейността му в изпълнение на Конституцията на Република България, законите и Правилника за организацията на работа на ВСС и на неговата администрация.
Чл. 3. Основни принципи в работата на Комисията са законност, колегиалност, публичност и прозрачност. 
II.Правомощия

Чл. 4. Комисията:
1.	организира изработването на концепции, прогнози и програми за инвестиционната политика на съдебната власт, управлението и стопанисването на сградния фонд, след което ги внася за утвърждаване от ПВСС.
2.	проучва и анализира необходимостта от ново строителство, реконструкция, възстановяване и основни ремонти за нуждите на съдебната власт, включително и предложенията на органите на съдебната власт.
3.	предлага на ПВСС за приемане ежегодните програми на инвестиционната дейност в рамките на утвърдения бюджет.
4.	ежегодно предлага на ПВСС да приеме анализ на изпълнението на годишните и дългосрочните разчети за изразходваните средства с инвестиционно значение.
5.	внася съвместно с комисия „Бюджет и финанси” в ПВСС предложения за финансиране от бюджета или от други средства, на ново строителство, реконструкция, възстановяване и основни ремонти за нуждите на съдебната власт.
6.	разглежда предложения и искания за извършване на текущи и аварийни ремонти в сградния фонд на съдебната власт и ги внася в комисия „Бюджет и финанси” към ПВСС за извършване на бюджетния разход, съобразно изискванията за изпълнение на бюджета.
7.	организира осъществяването на предварителен, текущ и последващ контрол по реализирането на инвестиционната политика, вкл. извършването на ново строителство, реконструкция, възстановяване и основни ремонти на сградния фонд на съдебната власт.
8.	предлага на ПВСС проекти за решения, свързани с придобиване на недвижими имоти и вещни права върху тях, предназначени за нуждите на съдебната власт.
9.	координира с други органи на изпълнителната власт осъществяването на съвместни проекти или международни програми, свързани със сградния фонд на съдебната власт.
10.	предлага на ПВСС проекти за решения по разпределяне ползването на недвижимите имоти, предоставени на съдебната власт, организацията по управлението и стопанисването на съдебните сгради и ведомствения жилищен фонд.
11.	организира и предлага на ПВСС проекти за решения за откриването на процедури по възлагане на обществени поръчки и централизирани доставки, свързани с инвестиционната политика и осъществяване контрол по изпълнението им.
12.	предлага на ПВСС проекти за решения, свързани с организацията и ползването на ведомствения жилищен фонд.
13.	осъществява координация и взаимодействие с другите комисии на ПВСС по съответни въпроси.
Чл. 5. При осъществяване на дейността си, Комисията взаимодейства с другите комисии на ПВСС, държавни и недържавни органи и организации.
Чл. 6. Комисията може да изпраща за становище от органите на съдебната власт материали, които счете за необходимо.
Чл. 7. (1) С решение на Комисията могат да се създават работни групи по определени проблеми или въпроси, поставени пред нея.
(2)	Комисията внася за разглеждане от ПВСС всички въпроси от негова компетентност, по които се е произнесла, освен тези с подготвителен характер.
(3)	В проекта за дневен ред на ПВСС решенията се подреждат по раздели, когато това е възможно.

III. Структура, състав и организация на работа

Чл. 8. Комисията се състои от шестима членове на ВСС, избрани от неговия Пленум, от които трима от прокурорската колегия и трима от съдийската.

Чл. 9. От своя състав Комисията избира председател и заместник-председател с явно гласуване с обикновено мнозинство.

Чл. 10. Със заповед на Главния секретар на ВСС се определят експертните и техническите сътрудници на Комисията.

Чл. 11 (1) В изпълнение на възложените правомощия Комисията провежда редовно заседание един път седмично – всяка сряда от 10.30 часа, по предварително изготвен дневен ред, предоставен на членовете на Комисията не по-малко от два дни преди заседанието.
(2) С решение на Комисията могат да бъдат провеждани и извънредни или изнесени заседания, както и да се променят денят и часът на редовните. Извънредните заседания се свикват от председателя на Комисията, а в негово отсъствие от заместник-председателя.
(3) Проектът на дневен ред за заседанията на комисията се подготвя от техническия сътрудник на комисията, който подпомага директора на дирекция „Управление на собствеността на съдебната власт” /техническия сътрудник/, след съгласуването му с директора и началниците на отделите на дирекцията в срок до понеделника, предхождащ деня на заседанието. При отсъствие на техническия сътрудник, проектът на дневен ред се подготвя от служител, определен по правилата на АВСС за заместването на отсъстващия.
(4) Постъпилите след понеделник въпроси се разглеждат на следващо заседание, освен по изключение, ако не търпят отлагане, и тогава се внасят като допълнителни точки по предложение на председателя на Комисията, а в негово отсъствие на заместник-председателя  в проекта за дневен ред.
(5) Заседанието на Комисията е редовно, ако присъстват повече от половината от членовете й. Комисията се свиква на заседание от нейния председател, а в негово отсъствие от заместник-председателя или по искане най-малко на една трета от членовете й. 
(6) При обективна невъзможност на един или повече от членовете на Комисията за присъствено участие в заседание на Комисията, същото се заявява поне един ден преди деня на заседанието, с оглед осигуряване на техническата му обезпеченост и провеждане при дистанционно участие чрез видеоконферентна връзка. Заседанието се счита за редовно, при условията на чл.  11 ал. 5. Организирането на заседанието чрез видеоконферентна връзка се извършва от техническия сътрудник съвместно с дирекция „ИТСС“.
Чл. 12. (1) Входящата кореспонденция, която е от компетентността на Комисията, след резолюция на главния секретар на ВСС/председателя на Комисията/представляващия ВСС, се резолюира от директора на дирекция „Управление на собствеността на съдебната власт“ /УССВ/ за изпълнение от съответния началник отдел или експерт, като може да се определя срок за изпълнение и в кое заседание следва да се разгледат подготвените материали.
	(2) Техническият сътрудник отразява резолюциите по постъпилите документи и насочва преписката към съответния началник отдел или експерт чрез въведената деловодна система.
	(3) По всяка точка от дневния ред се прилага мотивиран проект за решение/я.

Чл. 13. (1) Към проекта за дневен ред техническият сътрудник комплектова и прилага копия от материалите по отделните точки на хартиен и/или електронен носител. Прилагането на материалите по преписката предварително се съгласуват от експерта, подготвил точката и съответния началник на отдел. Дневният ред, ведно с материалите по него, се предава на председателя на Комисията, а в негово отсъствие на заместник-председателя  в срока, предвиден в чл. 11, ал. 3.
(2) След утвърждаване на дневния ред от председателя на Комисията, а в негово отсъствие от заместник-председателя, същият се публикува от техническия сътрудник на интернет страницата на ВСС.

Чл. 14. Координацията по подготовката на материалите за разглеждане на заседанията на Комисията се осъществява от директора на дирекция „Управление на собствеността на съдебната власт” при ВСС.
Чл. 15. В случаите, когато срокът за внасяне се удължава, или материалите на експертните сътрудници не отговарят на изискванията за разглеждане на заседание, съответните въпроси от проекта за дневния ред се отлагат за следващо или друго заседание с резолюция на председателя/заместник-председателя или с решение на Комисията.
Чл. 16. (1) По решение на Комисията за обсъждането на определени и специфични въпроси на заседанието могат да бъдат поканени да присъстват външни експерти и /или/ представители на органите по чл. 30 ЗСВ, в зависимост от конкретно разглежданите въпроси.
	(2) Всеки член на ВСС, който не е от състава на комисията, може да участва в заседание без право на глас.
	(3) В протокола на заседанието се вписват всички присъстващи лица.

Чл. 17. (1) Председателят, а в негово отсъствие заместник-председателят ръководи заседанията на Комисията, като предлага за приемане проекта за дневен ред, докладва материалите по всяка точка от него, и след изчерпване на дневния ред или приключване на работата закрива заседанието.“
(2) При обсъждане и гласуване на проекта за дневния ред, всеки от членовете на Комисията може да предлага включване на допълнителни точки за разглеждане, като предложи и проект на решение.
	(3) По време на заседанието становищата и проектите на решения се докладват от председателя на Комисията, а в негово отсъствие от заместник-председателя, от директора на дирекция УССВ и/или от началник на отделите в дирекцията, като при необходимост, по решение на Комисията проект на решение може да бъде докладван от съответния експерт, подготвил конкретното становище /проект на решение/.

	Чл. 18. (1) Комисията приема решения на заседания при наличието на кворум и с мнозинство повече от половината от присъстващите членове с явно гласуване.
	(2) На заседанието се води протокол, който се подписва от председателя, а в негово отсъствие от заместник-председателя, от присъствалите на заседанието експертни сътрудници към Комисията, определени със съответната заповед на Главния секретар на ВСС, и от техническия сътрудник.
	(3) Решенията на комисията се оформят в протокола в срок до три работни дни след приключване на заседанието, съгласуват се с експертните сътрудници и се подписват от председателя, а в негово отсъствие от заместник-председателя на Комисията. Включването на предложения за решения в проекта за дневен ред за заседанието на ПВСС, се извършва след разпореждане от  Главния секретар на ВСС и  след представен списък на редовните/допълнителни точки, подписан от председателя, а в негово отсъствие от заместник-председателя на Комисията.
	(4)  Поправки на очевидни фактически грешки в протокола могат да се правят по нареждане на председателя, а в негово отсъствие на заместник-председателя, или по решение на Комисията.
	(5) Техническият сътрудник съхранява документацията по изготвения дневен ред и протоколите, съдържащи приетите решения от Комисията, съобразно утвърдените вътрешни правила за организацията на документооборота и деловодната дейност в АВСС, като преписките, съдържащи оригинални скици, схеми, строителна техническа документация, актове за собственост и др. се връщат към досието на преписката на съответния отдел, ведно с препис от решението на КУС.
	(6) Изпълнението на решенията, приети от комисията и ПВСС се организира от директора на дирекция УССВ, а контролът по изпълнението им се осъществява от Главния секретар на ВСС.
	(7) След утвърждаване на протокола от заседанието на Комисията от председателя, а в негово отсъствие от заместник-председателя, същият се публикува от техническия сътрудник на интернет страницата на ВСС.

Чл. 19. Ежегодно Комисията изготвя и приема отчет за дейността си за предходната година, който се публикува на интернет страницата на ВСС и се включва в Годишния доклад за дейността на ВСС.
Настоящите Вътрешни правила за работа на комисия „Управление на собствеността“ към ПВСС отменят правилата, приети с решение по протокол                             № 2/08.06.2016 г., изменени и допълнени с решение по протокол № 35/24.10.2018 г. на Комисията.